Uitspraak voorbehou oor Janusz Walus se paroolSAKP-lede in die hof betoog teen Janusz Walus se paroolaansoek (Foto: SAKP, Twitter) Die Pretoriase hooggeregshof het Dinsdag uitspraak voorbehou in ŉ paroolaansoek deur Janusz Walus, wat skuldig bevind is op aanklag van moord op Chris Hani. Walus het 25 jaar van sy lewenslange tronkstraf in die Kgosi Mampuru-gevangenis uitgedien vir die moord wat in April 1993 gepleeg is. Hy het die hof versoek om minister van justisie Michael Masutha se weiering om sy parool toe te staan, te hersien en tersyde te stel. Dit is Walus se derde aansoek om parool. Hy het sewe jaar gelede ŉ positiewe aanbeveling ontvang van die paroolraad, maar sy parool is in 2013 deur die minister afgekeur. Deur sy regsverteenwoordiger het Walus gesê hy het al verskeie kere sy berou uitgespreek aan die Hani-familie en die samelewing. Sy lot is nou in die hande van regter Selby Baqwa, dieselfde regter wat in 2015 mediese parool toegestaan het aan Clive Derby-Lewis, wat Hani se moord saam met Walus beplan het. Die regter het egter in daardie stadium gesê hy glo die 79-jarige Derby-Lewis het berou getoon vir die moord. Indien Walus vrygelaat word, sal hy glo na Pole terugkeer om saam met sy familie te wees.